Bude mamou na plný úväzok. Po súťažnej kariére na trénerstvo Martina Moravcová nemyslí. "Nepotrebujem si už nič dokazovať," vraví.
BRATISLAVA. Londýnske hry ešte skúsim, povedala Martina Moravcová pred rokom. Žiadny plavec neštartoval na šiestich olympiádach.
Slovenka chcela byť prvá. V krauliarskom šprinte, ktorý si zvolila, splnila iba slabší B limit, ktorý na účasť nestačil.
Po májových majstrovstvách Európy už neplávala. Svetovej plaveckej federácii oznámila súťažný koniec. Včera na vyhlasovaní najlepších plavcov sa s kariérou rozlúčila aj verejne.
"Nebola to pre mňa žiadna náhla zmena. Bola som s tým vyrovnaná. Keď je človek mladý, má natrénované, dá sa všetko zvládať. Teraz keď som staršia, mi šport viac odoberal, ako dával. Bolo to únavné."
V Londýne bola ako hosť. Plávanie komentovala pre RTVS.
"Kvalifikácia mi nevyšla. Keby som mala iné podmienky, videla by som to reálnejšie. Pokúšala som sa dostať na olympiádu s podmienkami na úrovni amatéra. S týmto hendikepom by to bol zázrak. Na druhej strane to bolo lepšie, že to nevyšlo. Už by som zrejme nedokázala odovzdať maximálny výkon."
Tanier plný úspechov
- Narodila sa 16. januára 1976 v Piešťanoch.
- Je sedemnásobnou majsterkou sveta a dvojnásobnou striebornou olympijskou medailistkou zo Sydney 2000. Štartovala na piatich olympiádach.
- Z MS má spolu 22 medailí. Z ME 41 medailí.
- Prekonala tri svetové, 16 európskych a 207 slovenských rekordov.
- Dodnes drží 10 slovenských rekordov v dlhom bazéne. Najstarší z nich platí od roku 1995.
- Seriál Svetového pohára vyhrala celkovo trikrát
- Šesťkrát vyhrala anketu Športovec roka na Slovensku. V ankete Športovec storočia skončila štvrtá.
- Je vydatá a má dvojročnú dcéru Karolínku.
Moravcová je plaveckou ikonou. Žiadny slovenský plavec nezanechal vo svete takú výraznú stopu. Zo šampionátov má 63 medailí.
Prvú získala ako sedemnásťročná na ME v Sheffielde 1993.
Z množstva rekordov prekonala aj tri svetové. "Môj tanier úspechov je kopcom plný a pestrý," povedala ešte v roku 2009.
Zo svetových podujatí jej chýbajú iba dva úspechy – olympijské zlato a titul z MS v dlhom bazéne.
"Každý úspech aj neúspech ma hnal vpred a motivoval vždy iným spôsobom. Keď sa obzriem za svojou plaveckou aj životnou cestou, je len málo vecí, ktoré by som spravila inak. Možno by som o rok skôr odišla do Ameriky. To bol pre mňa zlomový moment kariéry."
Nakopol ju odchod do Ameriky
Na univerzitu do Dallasu odišla v decembri 1995. Tu sa stretla s trénerom Stevom Collinsom, ktorý jej pomohol presadiť sa vo svetovej špičke.
"Tento moment ma v kariére nakopol," spomína na začiatok spolupráce.
Hoci plávanie stále napreduje a časy sa posúvajú, patrí ešte aj dnes 22 slovenských rekordov Piešťanke. Najstarší drží ešte z roku 1995.
Ako už dávnejšie avizovala, prednosť dostane teraz rodina. Plány na trénerskú kariéru nemá.
"Svoju kariéru som si odmakala. Túžbu, že by som potrebovala niečo budovať, mám už za sebou. Nepotrebujem si nič dokazovať."
V plavaní však jej meno ostane aj vďaka kempu pre deti, ktorý organizuje už tri roky v Piešťanoch.
Video: Strieborný pretek v Sydney 2000 na sto metrov motýlik: